*****

ΚΑΝΟΝΙΣΜΟΣ (ΕΟΚ) αριθ. 231/85 ΤΟΥ ΣΥΜΒΟΥΛΙΟΥ

της 29ης Ιανουαρίου 1985

που τροποποιεί τον κανονισμό αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας ότι το άρθρο 4 παράγραφος 1 του κανονισμού αριθ. 136/66/ΕΟΚ (4), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (5), προβλέπει ότι, όταν τα στοιχεία που λαμβάνονται υπόψη κατά τον καθορισμό της αντιπροσωπευτικής τιμής αγοράς για το ελαιόλαδο υφίστανται, κατά τη διάρκεια της περιόδου εμπορίας, αισθητή μεταβολή, είναι δυνατόν να αποφασισθεί, σύμφωνα με τη διαδικασία που προβλέπεται στο άρθρο 38 του εν λόγω κανονισμού, η τροποποίηση κατά τη διάρκεια της περιόδου εμπορίας, της αντιπροσωπευτικής τιμής αγοράς και της τιμής κατωφλίου· ότι, προκειμένου να εξασφαλισθεί η καλή διοικητική διαχείριση, πρέπει να προβλεφθούν οι λεπτομέρειες σύμφωνα με τις οποίες μια μεταβολή αυτών των στοιχείων μπορεί να θεωρηθεί αισθητή· ότι, εξάλλου, είναι σκόπιμο να προβλεφθεί η δυνατότητα πραγματοποίησης κάθε απαραίτητης προσαρμογής του ποσού της ενίσχυσης στην κατανάλωση καθώς και του ποσοστού που παρακρατείται από αυτή την ενίσχυση, προκειμένου να χρηματοδοτηθεί η λειτουργία των αναγνωρισμένων επαγγελματικών οργανώσεων αφενός και ορισμένων ενεργειών πληροφόρησης και προώθησης της κατανάλωσης ελαιολάδου αφετέρου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 4 του κανονισμού αριθ. 136/66/ΕΟΚ τροποποιείται ως εξής:

1. Στην παράγραφο 1, το δεύτερο εδάφιο αντικαθίσταται από το ακόλουθο κείμενο:

«Εντούτοις, όταν τα στοιχεία τα οποία ελήφθησαν υπόψη κατά τον καθορισμό της αντιπροσωπευτικής τιμής αγοράς για το ελαιόλαδο υφίστανται κατά τη διάρκεια της περιόδου εμπορίας μεταβολή η οποία, βάσει των κριτηρίων που θα θεσπιστούν σύμφωνα με τη διαδικασία που προβλέπεται στο άρθρο 38, μπορεί να θεωρηθεί αισθητή, αποφασίζεται, σύμφωνα με την ίδια διαδικασία, η τροποποίηση, κατά τη διάρκεια της περιόδου εμπορίας, της αντιπροσωπευτικής τιμής αγοράς και της τιμής κατωφλίου.

Στην περίπτωση αυτή και σύμφωνα με την ίδια διαδικασία, μπορεί να προσαρμοσθεί η ενίσχυση στην κατανάλωση καθώς και τα ποσοστά κρατήσεων της ενίσχυσης αυτής που προβλέπονται στο άρθρο 11 παράγραφοι 5 και 6.»

2. Στην παράγραφο 4, το δεύτερο εδάφιο αντικαθίσταται από το ακόλουθο κείμενο:

«Οι τιμές που αναφέρονται στην παράγραφο 1 πρώτο εδάφιο στοιχείο β) καθορίζονται από το Συμβούλιο, που αποφασίζει με ειδική πλειοψηφία μετά από πρόταση της Επιτροπής.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιανουαρίου 1985.

Για το Συμβούλιο

Ο Πρόεδρος

G. ANDREOTTI

(1) ΕΕ αριθ. C 317 της 28. 11. 1984, σ. 8.

(2) Γνώμη που διατυπώθηκε στις 18 Ιανουαρίου 1985 (δεν έχει δημοσιευθεί ακόμη στην Επίσημη Εφημερίδα).

(3) ΕΕ αριθ. C 103 της 16. 4. 1984, σ. 35.

(4) ΕΕ αριθ. 172 της 30. 9. 1966, σ. 3025/66.

(5) ΕΕ αριθ. L 208 της 3. 8. 1984, σ. 1.